|  |
| --- |
| № исх: 16-10/2254 дз от: 15.06.2023№ вх.2431//16-10/2254дз/ДС-175 от: 16.06.2023 |



|  |
| --- |
| **Қазақстан Республикасы Парламенті Мәжілісінің депутаттарына***(тізім бойынша)* |

*2023 жылғы 15 мамырдағы № ДС-175 сауалға*

**Құрметті депутаттар!**

Сіздердің «Дипломмен ауылға» жобасын іске асыруға қатысты сауалдарыңызға мынаны хабарлаймын.

*Көтерме жәрдемақы мөлшерін 150 АЕК-ке дейін және тұрғын үй сатып алуға немесе салуға бюджеттік кредит мөлшерін 3 000 АЕК-ке дейін ұлғайтуға қатысты*

«Дипломмен ауылға» жобасы *(бұдан әрі – Жоба)* *«Агроөнеркәсіптік кешенді және ауылдық аумақтарды дамытуды мемлекеттік реттеу туралы»* Қазақстан Республикасы Заңының 18-бабының 8-тармағы негізінде іске асырылуда.

Оның негізгі мақсаты кадрлар тапшылығын азайту үшін ауылдық елді мекендерге жұмыс істеуге және тұруға келген денсаулық сақтау, білім беру, әлеуметтік қамсыздандыру, мәдениет, спорт және агроөнеркәсіптік кешен саласындағы мамандардың, ауылдар, кенттер, ауылдық округтер әкімдері аппараттары мемлекеттік қызметшілерінің ауылдық жерлерде тұрақтануын ынталандыру болып табылады.

ҚР Үкіметінің 2009 жылғы 18 ақпандағы № 183 қаулысына сәйкес Жоба шеңберінде:

- 100 АЕК *(345,0 мың теңге)* мөлшерінде көтерме жәрдемақы – маманға біржолғы төлем;

- тұрғын үй сатып алу немесе салу үшін жылдық кредит сомасынан 0,01% мөлшеріндегі сыйақы мөлшерлемесімен 15 жылға дейінгі мерзімге 1 500 АЕК-тен *(5,2 млн. теңге)* аспайтын сомада бюджеттік кредит түрінде әлеуметтік қолдау шаралары көзделеді.

Көтерме жәрдемақының мөлшерін анықтау кезінде тұрмыстық техника сияқты бірінші кезекте қажетті тауарларды сатып алу шығыстары, маманның жұмыс орнына көшіп бару шығындарын өтеу және тағы басқалар негізге алынғанын атап өткен жөн.

Бұдан басқа, АЕК өсімін ескере отырып, көтерме жәрдемақы мен бюджеттік кредит сомасы жыл сайын артып келеді.

Мәселен, егер 2021 жылы көтерме жәрдемақы сомасы 291,7 мың теңгені құраса, 2023 жылы ол 345,0 мың теңгеге дейін ұлғайды, 2021 жылы тұрғын үйге бюджеттік кредит сомасы 4 375,5 мың теңгені құраса, 2023 жылы ол 5 175,0 мың теңгеге дейін *(18,3 %-ға)* ұлғайды.

Сонымен қатар, *«Республикалық және облыстық бюджеттер, республикалық маңызы бар қала, астана бюджеттері арасындағы 2014-2016 жылдарға арналған жалпы сипаттағы трансферттердің көлемі туралы»* Заңға сәйкес мамандарға төленетін көтерме жәрдемақы шығыстары 2014 жылдан бастап жергілікті бюджет шығыстарының базасына берілді.

Маманға бірінші рет берілетін көтерме жәрдемақының қолданыстағы мөлшері ауылдық елді мекенде бейімделу және жайластыру мәселелерін шешуге мүмкіндік береді.

Көтерме жәрдемақы мөлшері ұлғайған жағдайда жергілікті бюджетке жүктеме ұлғаяды.

Өз кезегінде, Ұлттық экономика министрлігі *(бұдан әрі – Министрлік)* жергілікті атқарушы органдармен бірлесіп, өңірлердегі тұрғын үй құнына қосымша талдау жүргізді. Жүргізілген талдау нәтижелері ауылдық аудан орталықтарында орташа алаңы 70 шаршы метр тұрғын үйдің орташа құны 7,5 млн теңгені, ал басқа ауылдарда 5,5 млн теңгені құрайтынын көрсетті.

Осыған байланысты Министрлік қазіргі уақытта тұрғын үй сатып алуға бюджеттік кредит мөлшерін аудан орталықтары үшін 2 500 АЕК-ке дейін және қалған ауылдық елді мекендер үшін 2 000 АЕК-ке дейін саралау арқылы ұлғайту бөлігінде нормативтік құқықтық актілерге өзгерістер енгізуді пысықтауда.

Бұдан басқа, Ауылдық елдi мекендерге жұмыс iстеуге және тұруға келген денсаулық сақтау, бiлiм беру, әлеуметтiк қамсыздандыру, мәдениет, спорт және агроөнеркәсіптік кешен саласындағы мамандарға, ауылдар, кенттер, ауылдық округтер әкімдері аппараттарының мемлекеттік қызметшілеріне әлеуметтік қолдау шараларын ұсыну қағидаларының *(ҚР Ұлттық экономика министрінің
2014 жылғы 6 қарашадағы №72 бұйрығы)* 20-тармағына сәйкес сатып алынатын тұрғын үй құны берілетін бюджеттік кредит мөлшерінен асқан кезде маман қоса қаржыландыруға жазбаша келісім береді.

*Әлеуметтік қолдау шараларын алу кезінде маман үшін міндеттерді орындау мерзімін 3 жылдан 5-7 жылға дейін ұлғайтуға қатысты*

Жергілікті атқарушы органдардың, сондай-ақ Жобаға қатысушылардың ұсыныстар бойынша 2014 жылы әлеуметтік қолдау шараларын алған маман үшін міндеттемелерді орындау мерзімін қысқарту бойынша жұмыстар жүргізілді.

Маман үшін міндеттемелерді орындаудың бұрын белгіленген мерзімі (кемінде 5 жыл) «икемсіз» болды, маманды басқа жұмысқа ауыстыру кезінде ұтқырлықты қиындатты.

Бұдан басқа, мамандардың отбасылық жағдайға байланысты *(некеге тұру, басқа елді мекенге көшу)* келісім шарттарын бұзу жағдайлары кездесті.

Осыған байланысты міндеттемелерді орындаудың қолданыстағы мерзімін
(3 жыл) қалдырған жөн деп санаймыз.

*Моно және шағын қалаларға әлеуметтік қолдау шараларын таратуға қатысты*

Жоба көбінесе шалғай ауылдық елді мекендерге бағдарланған, оны іске асыру ауылдық жерлерде медициналық, білім беру, бос уақыты өткізу қызметтерін және басқа да қызметтерді ұсыну сапасын арттырды.

Моно және шағын қалаларды дамыту жөніндегі жол картасы шеңберінде Министрлік әлеуметтік қолдау шараларын ұсыну арқылы аудандық маңызы бар қалаларға әлеуметтік сала мамандарын тарту мәселесін пысықтап жатқанын атап өткен жөн.

Жалпы аталған бағыттардағы жұмыс жалғасуда және Үкіметтің бақылауында.

**Т. Дүйсенова**

*М.Курпебаев*

*т.745-049*